钦定古今图书集成/方舆汇编/职方典/第1422卷 > 《示谕九土司碑文》王孟遴
## 钦定古今图书集成/方舆汇编/职方典/第1422卷 > 《示谕九土司碑文》王孟遴

思恩军民府，奉广西提刑按察司副使兼布政司右
参议、分守分巡右江道黄宪牌，“奉钦差巡抚广西军
门林、巡按、监察御史俞宪牌行道，仰府九土司，凡催
征钱粮、调兵征戍、勾摄公务等项，俱听该提调施行，
一应文书，必经该府照详照验，不许妄申越申。各土
巡检照依武职例，每季终该府稽核事实，填注贤否”，
考册造报。遇按院巡历之期，一体送赴考察。其行谊
善良，奉公守法者，书为“上考”，嘉与奖劝。未冠带者，给
以冠带；既冠带者，花红鼓吹，给与牌匾，以褒异之。如
有胁制官府，逋欠钱粮，短少兵戍，劫掠村民，包薮流
棍，蠹书构词，中伤善类，作奸犯科者，书为“下考”，仰该
府提究申报。轻则褫其冠带，重则收其印信贮库，俟
改行迁善，方准详复。务要著实举行，毋容姑息。树碑
府门，垂之永久。万历四十六年四月日，署思恩军民
府知府事柳州府推官王孟遴奉文勒碑。